b'\n_START_ARTICLE_\nSquacquerone di Romagna\n_START_PARAGRAPH_\nSquacquerone di Romagna on italialainen lehm\xc3\xa4nmaidosta valmistettava tuorejuusto._NEWLINE_Squacquerone di Romagna-juustoa valmistetaan Italian Ravennan, Forl\xc3\xac-Cesenan, Riminin ja Bolognan maakuntien alueella, sek\xc3\xa4 muutamissa kunnissa Ferraran maakunnassa. Juuston nimi juontuu paikallisen murteen sanasta squacquaron, jolla viitataan runsaaseen veteen._NEWLINE_Historiallisissa l\xc3\xa4hteiss\xc3\xa4 juusto mainitaan nimelt\xc3\xa4 ensimm\xc3\xa4isen kerran vuonna 1800. Tuolloin paavi Pius VII:n valinneeseen Venetsiassa j\xc3\xa4rjestettyyn konklaaviin osallistunut kardinaali Bellisomi kyseli tilaamiensa juustojen per\xc3\xa4\xc3\xa4n mainiten juustojen valmistajaksi Domenico Bazzocchin. Juustolla on ollut Euroopan unionin nimisuojaj\xc3\xa4rjestelm\xc3\xa4n mukainen suojattu alkuper\xc3\xa4nimitys vuodesta 2012 l\xc3\xa4htien._NEWLINE_Squacquerone di Romagna valmistetaan lehm\xc3\xa4n t\xc3\xa4ysmaidosta. Maito past\xc3\xb6roidaan, mink\xc3\xa4 j\xc3\xa4lkeen siihen lis\xc3\xa4t\xc3\xa4\xc3\xa4n hapate ja juoksute. Muodostuva juustomassa pilkotaan ja muotitetaan, mink\xc3\xa4 j\xc3\xa4lkeen juusto kypsyy yhdest\xc3\xa4 nelj\xc3\xa4\xc3\xa4n p\xc3\xa4iv\xc3\xa4\xc3\xa4. Valmiilla juustolla ei ole kuorta, ja se on v\xc3\xa4rilt\xc3\xa4\xc3\xa4n valkoista. Rakenteeltaan juusto on kermaista ja pehme\xc3\xa4\xc3\xa4. Juustoa sy\xc3\xb6d\xc3\xa4\xc3\xa4n etenkin paikallisen ohutleiv\xc3\xa4n (Piadina Romagnola) kanssa.'